L-UE qed tieħu passi biex ittejjeb il-funzjonament tas-Suq Uniku bil-ħsieb li ssaħħaħ il-kompetittività tan-negozji Ewropej, speċjalment l-SMEs, u biex ittejjeb il-protezzjoni tal-konsumaturi. Illum l-ambaxxaturi tal-istati membri approvaw qbil konkluż bejn il-presidenza Ġermaniża tal-Kunsill u l-Parlament Ewropew dwar il-Programm għas-Suq Uniku tal-UE għas-snin 2021 sal-2027. L-objettivi ewlenin tal-programm huma li: jitjieb il-funzjonament tas-suq intern; tissaħħaħ il-kompetittività tal-intrapriżi tal-UE, inkluż l-SMEs; ikun possibbli l-iżvilupp ta' standards Ewropej ta' kwalità għolja; tiżdied il-protezzjoni tal-konsumatur; titjieb is-saħħa tal-bniedem, tal-annimali u tal-pjanti, kif ukoll it-trattament xieraq tal-annimali; tiġi promossa statistika ta' kwalità għolja, f'waqtha u affidabbli. Il-programm jiġbor flimkien attivitajiet li bħalissa huma ffinanzjati taħt sitt programmi differenti. Il-baġit totali tiegħu huwa ta' €4.2 biljun. Din hija "żieda" ta' €119-il miljun meta mqabbla mal-proposta oriġinali tal-Kummissjoni ta' sentejn ilu. Il-bidliet ewlenin maqbula meta mqabbla mal-proposta tal-Kummissjoni jinkludu: enfasi aktar qawwija fuq is-sorveljanza tas-suq; aktar dettalji dwar kif għandhom jiġu appoġġati l-intrapriżi żgħar u ta' daqs medju (b'referenzi speċifiċi għas-settur tat-turiżmu u l-ekonomija soċjali) u kif għandhom jiġu protetti l-interessi tal-konsumaturi. Passi li jmiss Abbażi tat-test maqbul (soġġett għall-approvazzjoni politika tiegħu mill-Parlament Ewropew), il-Kunsill ser jadotta l-pożizzjoni tiegħu fl-ewwel qari kmieni fl-2021. Il-Parlament Ewropew imbagħad ser japprova l-pożizzjoni tal-Kunsill fl-ewwel qari u r-regolament ser jitqies li ġie adottat fit-tieni qari. Kuntest Fis-7 ta' Ġunju 2018 il-Kummissjoni ppreżentat il-proposta tagħha għal regolament li jistabbilixxi l-Programm għas-Suq Uniku. Il-Kunsill adotta approċċ ġenerali parzjali dwar il-proposta tal-Kummissjoni u ta mandat biex jinbdew negozjati mal-Parlament Ewropew fid-29 ta' Novembru 2018. Il-Parlament Ewropew adotta l-pożizzjoni tiegħu fl-ewwel qari fit-12 ta' Frar 2019. In-negozjati bejn il-Parlament Ewropew u l-Kunsill bdew fit-23 ta' Ottubru 2019 iżda ġew sospiżi f'Diċembru 2019 sakemm jintlaħaq qbil dwar il-qafas finanzjarju pluriennali (QFP). Wara l-qbil dwar il-qafas finanzjarju pluriennali milħuq fil-Kunsill Ewropew f'Lulju 2020, in-negozjati reġgħu bdew taħt il-Presidenza Ġermaniża u ġew konklużi fit-8 ta' Diċembru 2020 permezz tal-qbil politiku proviżorju approvat illum mill-Kumitat tar-Rappreżentanti Permanenti. It-test maqbul tar-regolament Din ir-riżorsa bħalissa hi disponibbli biss bil-lingwa jew il-lingwi li ġejjin: